Siekiant užtikrinti, kad pagal esamas kaimo plėtros programas turimi ištekliai būtų naudojami kuo efektyviau, bus reikalaujama, kad valstybės narės, remdamosi objektyviais ir nediskriminaciniais kriterijais, pagrįstų, kad parama tikslingai skiriama labiausiai paveiktiems subjektams. Valstybės narės turėtų įtraukti šią priemonę į kaimo plėtros programas, t. y. atlikti programos pakeitimą. Pradėti mokėjimus paramos gavėjams valstybės narės galės pateikusios programos pakeitimą, kuriuo į programą įtraukiama nauja priemonė. Programos pakeitimą bus galima pateikti po to, kai bus priimtas šis pasiūlymas ir susijusių antrinės teisės aktų (Komisijos įgyvendinimo reglamentų (ES) Nr. 808/2014 ir 809/2014) pakeitimai.

Be to, būtina spręsti klimato kaitos ir aplinkos problemas. Minėtame komunikate Komisija paragino „šalinti didėjant krizei atsiskleidžiančius trūkumus, skatinant ES ir visame pasaulyje pereiti prie tvarių, atsparių ir sąžiningų maisto sistemų“.

•Galiojančių teisės aktų ex post vertinimas / tinkamumo patikrinimas

Pasiūlymas apima nedidelius tikslinius pakeitimus, kuriais neviršijama to, kas būtina tikslui – suteikti išimtinę laikiną paramą žemės ūkio produktų perdirbimu, prekyba ar plėtojimu užsiimantiems ūkininkams ir MVĮ, kurie ypač nukentėjo dėl Rusijos invazijos į Ukrainą poveikio, – pasiekti.

(1)Rusijos invazijos į Ukrainą poveikis ūkininkams ir kaimo įmonėms – beprecedentis. Didėjant žaliavų, visų pirma energijos, trąšų ir pašarų, kainoms žemės ūkio sektorius ir kaimo bendruomenės patiria ekonominių sutrikimų, be to, ūkininkai ir mažosios kaimo įmonės, užsiimančios žemės ūkio produktų perdirbimu, prekyba ar plėtojimu, patiria likvidumo problemų. Dėl to susidarė išskirtinė padėtis, kurią būtina ištaisyti;

(2)siekiant reaguoti į Rusijos invazijos į Ukrainą poveikį, nauja išimtine laikina priemone turėtų būti sprendžiamos likvidumo problemos, dėl kurių kyla pavojus ūkininkavimo veiklos ir žemės ūkio produktų perdirbimu, prekyba ar plėtojimu užsiimančių mažųjų įmonių veiklos tęstinumui;

(3)siekiant kuo geriau sutelkti turimus išteklius paramos gavėjams, kurių patiriama žala dėl Rusijos invazijos į Ukrainą padarinių yra didžiausia, parama, kuria siekiama užtikrinti žemės ūkio verslo konkurencingumą ir ūkių gyvybingumą, turėtų būti teikiama remiantis objektyviais ir nediskriminaciniais kriterijais, taip užtikrinant, kad ji būtų skiriama labiausiai nukentėjusiems subjektams. Ūkininkų atveju tokie kriterijai gali apimti gamybos sektorius, ūkininkavimo būdus ar ūkių struktūras, o MVĮ atveju – sektorius, veiklos rūšis, regionų rūšį ar kitokius specifinius apribojimus;

(4)dabartinė dramatiška krizė patvirtina, kad, norėdami pasirengti būsimoms krizėms, turime sparčiau pertvarkyti sistemą, kad ji taptu tvari. Todėl dėl paramos šiai priemonei neturėtų sumažėti bendra EŽŪFKP įnašo dalis, rezervuota Reglamento (ES) Nr. 1305/2013 59 straipsnio 6 dalyje nurodytoms priemonėms;

(5)atsižvelgiant į šios priemonės skubumą, laikiną ir išimtinį pobūdį, turėtų būti nustatyta vienkartinė išmoka ir ilgiausias priemonės taikymo laikotarpis, taip pat reikia priminti principą, kad Komisijos mokėjimai atliekami atsižvelgiant į biudžeto asignavimus ir turimas lėšas;

(6)siekiant teikti didesnę paramą labiausiai paveiktiems ūkininkams arba MVĮ, tikslinga leisti valstybėms narėms koreguoti vienkartinių išmokų, skiriamų tam tikrų kategorijų reikalavimus atitinkantiems paramos gavėjams, dydį, pavyzdžiui, nustatant tam tikrus intervalus arba bendrąsias kategorijas, remiantis objektyviais ir nediskriminaciniais kriterijais;

(7)siekiant užtikrinti pakankamą naujos priemonės finansavimą nekeliant pavojaus kitiems kaimo plėtros programų tikslams, turėtų būti nustatyta didžiausia Sąjungos įnašo šiai priemonei dalis;

(8)todėl Reglamentas (ES) Nr. 1305/2013 turėtų būti atitinkamai iš dalies pakeistas;

(9)atsižvelgiant į Rusijos invaziją į Ukrainą ir skubų poreikį reaguoti į tos invazijos poveikį Sąjungos žemės ūkio maisto produktų sektoriui, manoma, kad būtina taikyti išimtį prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatytam aštuonių savaičių laikotarpiui;

(10)atsižvelgiant į tai, kad būtina skubiai reaguoti į Rusijos invazijos į Ukrainą poveikį, šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

PRIĖMĖ ŠĮ REGLAMENTĄ:

1 straipsnis



Reglamentas (ES) Nr. 1305/2013 iš dalies keičiamas taip:

(1)įterpiamas šis straipsnis:

„39c straipsnis

Išimtinė laikina parama ūkininkams ir MVĮ, kurie ypač nukentėjo dėl Rusijos invazijos į Ukrainą poveikio

1.Skiriant paramą pagal šią priemonę teikiama skubi pagalba ūkininkams ir MVĮ, kurie ypač nukentėjo dėl Rusijos invazijos į Ukrainą poveikio, siekiant užtikrinti jų verslo veiklos tęstinumą, laikantis šiame straipsnyje nustatytų sąlygų.

2.Parama teikiama ūkininkams arba MVĮ, užsiimantiems SESV I priede nurodytų žemės ūkio produktų arba medvilnės, išskyrus žuvininkystės produktus, perdirbimu, prekyba arba plėtojimu. Gamybos proceso rezultatas gali būti produktas, kuriam tas priedas netaikomas.